সারদা-কাণ্ডে সিবিআই’কে বিধাননগর নর্থ থানার পুলিশের ভূমিকা খতিয়ে দেখতে নির্দেশ দিল প্রধানমন্ত্রীর দফতর (পিএমও)। শুক্রবার
সিবিআই’কে চিঠি দিয়ে তদন্ত শুরুর নির্দেশ দেওয়া হয়েছে বলে সূত্রের খবর। 
তদন্তের নির্দেশ সংক্রান্ত প্রধানমন্ত্রীর দফতরের চিঠি শনিবার হাতে পেয়েছে সিজিও কমপ্লেক্স, এমনটাই সূত্রের খবর। সারদা অর্থলগ্নি সংস্থার বিরুদ্ধে
প্রতারণার অভিযোগে ২০১৩ সালের এপ্রিলে প্রথম তদন্ত শুরু করেছিল রাজ্য পুলিশ। তারই অংশ হিসাবে রাজ্য সেই সময় গঠন করেছিল স্পেশাল
ইনভেস্টিগেটিং টিম (সিট)। সেই টিমই সারদা-কাণ্ডের তদন্ত শুরু করে। সেই সময় তদন্ত সঠিক ভাবে না করা, তথ্য ও প্রমাণ লোপাট-সহ
একাধিক অভিযোগ তুলে প্রধানমন্ত্রী নরেন্দ্র মোদীকে চিঠি দিয়েছিলেন রাজ্যের এক সাংসদ। 
যদিও পরে সুপ্রিম কোর্টের নির্দেশে সারদা কেলেঙ্কারির তদন্ত রাজ্য পুলিশের হাত থেকে সিবিআইয়ের হাতে যায়। 
রাজ্যের ওই সাংসদের অভিযোগ পেয়ে তা খতিয়ে দেখতে সেন্ট্রাল ভিজিল্যান্স কমিশনারকে প্রথম পাঠায় প্রধানমন্ত্রীর দফতর। ভিজিল্যান্স কমিশনার
প্রাথমিক তদন্ত করেন। সূত্রের খবর, তদন্তের পরে কমিশনার জানিয়েছিলেন, অভিযোগ গুরুতর। তা খতিয়ে দেখতে বিস্তারিত তদন্ত প্রয়োজন।
কমিশনারের সেই নোট-সহ তদন্তের জন্য একটি চিঠি পিএমও থেকে পাঠানো হয়েছে সিবিআই’কে।
সূত্রের খবর, দফতরের ওই চিঠিকে হাতিয়ার করেই সিবিআই এবার ফের সারদা-কাণ্ডে রাজ্য পুলিশের ভূমিকা খতিয়ে দেখতে চলেছে। রাজনীতির
কারবারিদের একাংশের মতে, সারদা-কাণ্ডে রাজ্য পুলিশের ভূমিকা সিবিআই খতিয়ে দেখলে তা নিয়ে আরেক দফা কেন্দ্র-রাজ্য চাপানউতোর শুরু
হতে পারে।  
প্রসঙ্গত, বিধাননগর নর্থ থানায় দায়ের হওয়া অভিযোগের ভিত্তিতে প্রথম গ্রেফতার হয়েছিলেন সারদা-কর্তা সুদীপ্ত সেন এবং সারদার অন্যতম
ডিরেক্টর দেবযানী মুখোপাধ্যায়।